Nr. 182262/18.03.2022

**MINUTĂ**

**încheiată cu ocazia dezbaterii publice, organizată în data de 08.03.2022, în procedura de adoptare a proiectului de Hotărâre de Guvern privind actualizarea Listei consolidate a ariilor naturale protejate din România și a Planului de amenajare a teritoriului național secțiunea a III-a - zone protejate, zone naturale**

Ca urmare a solicitării formulate de către factorii interesați, în conformitate cu prevederile Legii nr. 52/2003 privind transparența decizională în administrația publică, Ministerul Mediului, Apelor și Pădurilor (MMAP) a organizat, în data de 08.03.2022, în sistem video-conferință, dezbaterea publică având ca obiect proiectul de Hotărâre de Guvern privind actualizarea Listei consolidate a ariilor naturale protejate din România și a Planului de amenajare a teritoriului național secțiunea a III-a - zone protejate, zone naturale.

În baza anunțului postat pe site-ul MMAP, în data de 19.01.2022, la dezbatere au participat următoarele persoane:

1. Dl Daniel Bucur - project manager, Fundația Conservation Carpathia
2. Dna Laura Coca - Wildlife & Protected Areas Policy Officer, WWF Romania
3. Dl George Kudor – Coaliția Natura 2000
4. Dl Florin Stoican - președinte - Asociația Kogayon
5. Dl Emanuel Constantin Lazăr - șef serviciu, Serviciul Strategii, Dezvoltare Durabilă și Marketing, Primăria Municipiului Sibiu
6. Dl Vasile Alexandru Stoica - consilier personal al primarului Municipiului Sibiu
7. Dl Tudor Stăncioiu – Universitatea Transilvania Brașov
8. Dl Mihai Goțiu - activist de mediu, fost membru al Comisiilor pentru Mediu, respectiv Ape și Păduri din Senatul României
9. Dl Dan-Cătălin Turiga - Asociația Agent Green
10. Dna Alina Pitic
11. Dl Olivian Cimponeriu
12. Dl Andrei Blănaru
13. Dl Cristian Kocza
14. Dna Alexandra Raluca Doroftei
15. Dl Alexandru Donca
16. Dna Ioana Ciuta, Energy Co-ordinator - CEE Bankwatch Network
17. Dna Roxana Mihai - consilier ANPM
18. Dna Silvia Ene - consilier ANPM
19. Dl Daniil Cătălin Paraschiv
20. Dl Alexandru Teleagă - Asociația Altitudine
21. Dl Răzvan Dumbravă
22. Dl Mihai Dragoș – șef serviciu, RNP Romsilva

Dezbaterea publică a fost condusă de Dl Robert Szép - Secretar de Stat în MMAP, alături de dna Roxana Ionescu - director adjunct al Direcției Biodiversitate. La dezbatere au participat și consilierii Direcției Biodiversitate, direcția inițiatoare a proiectului de HG.

Ședința a fost deschisă de Dl Robert Szép - Secretar de Stat în MMAP, care a menționat că procesul de desemnare a ariilor naturale protejate este unul permanent și dinamic, iar prin prezentul act normativ se dorește numai actualizarea listei consolidate a siturilor care fac parte din Rețeaua națională de arii naturale protejate, consolidare ulterioară publicării OUG nr. 49/2016 pentru modificarea Legii nr. 5/2000 privind aprobarea Planului de amenajare a teritoriului național -Secțiunea a III-a zone protejate, prin care au fost aprobate limitele ariilor naturale protejate din proiectul INSPIRE.

În privința rezervațiilor, MMAP va derula un studiu la nivel național, care să stabilească dacă limitele rezultate din proiectul INSPIRE au fost corect trasate, precum și încadrarea rezervațiilor în anumite categorii de management, deoarece prin proiectul INSPIRE acestea nu au fost clasificate. Referitor la parcurilor naționale și naturale, au fost depuse de către RNP Romsilva, 13 studii pentru efectuarea de corecții de precizie a limitelor, avizate de către Consiliile Științifice ale acestora. În urma analizelor pentru 3 dintre acestea (Parcul Național Munții Rodnei, Parcul Național Defileul Jiului și Parcul Național Munții Măcinului), se revine la limitele rezultate prin proiectul INSPIRE, iar la restul de 10 s-au efectuat corecții.

După prezentarea proiectului de HG, dl secretar de stat Robert Szép a dat posibilitatea celor înscriși să-și prezinte punctele de vedere, în ordinea în care s-au înscris la cuvânt.

Cu privire la proiectul de Hotărâre de Guvern, au fost formulate următoarele puncte de vedere:

Dl Mihai Goțiu - activist de mediu, a solicitat clarificarea, din punct de vedere juridic, a limitelor ariilor naturale protejate iar dacă acestea sunt aprobate prin Ordonanța de urgență nr. 49/2016 *pentru modificarea Legii nr. 5/2000 privind aprobarea Planului de amenajare a teritoriului național - Secțiunea a III-a - zone protejate*, aplicarea lor să se facă la nivel național. A doua problemă ridicată a fost legată de limitele Parcului Național Munții Măcin. A solicitat transmiterea unei adrese către APM, GNM, ANRM, Gărzi Forestiere pentru comunicarea limitelor și a cadrului legal de aprobare a acestora.

Dl Robert Szép - Secretar de Stat în MMAP, a precizat că, în cazul Parcurilor Naționale Munții Măcin, Defileul Jiului și Munții Rodnei, s-a revenit la limitele din proiectul INSPIRE. Dacă administrațiile parcurilor doresc să facă modificări esențiale ale limitelor, acestea se vor realiza în urma unor studii științifice. Dl Robert Szép a mai adăugat că reglementarea se face în baza limitelor INSPIRE, care produc efecte din anul 2016. Pentru rezervații trebuie făcut un studiu distinct.

Dl George Kudor, din partea Coaliției Natura 2000, a sesizat că nu există un sistem de vizualizare și descărcare a datelor în mod transparent, solicitând totodată elaborarea unui registru funcțional în care să existe limitele vechi și noi, pentru a putea fi utilizate în anumite situații juridice.

Dl John Smaranda a menționat că limitele ariilor naturale protejate sunt publicate pe Geoportalul INSPIRE, iar link-ul introdus în prezentul proiect de act normativ respectă cerințele din Legea nr. 5/2000, actualizată prin OUG nr. 49/2016. Informațiile din link-urile citate în actele normative se regăsesc pe site-ul MMAP.

Dl George Kudor a întărit ideea că este imperios necesar să se știe ce set de date corespunde fiecărui act normativ, fără ștergerea seturilor de date anterioare și a propus existența unui plug in de vizualizare a datelor și a unui tabel cu istoricul datelor, care să certifice setul actual de date, pentru a sta la dispoziția cetățenilor și a judecătorilor, fără ca aceștia să fie experți în GIS. A argumentat că pentru rezolvarea unei situații juridice sunt necesare limitele vechi pentru a face comparații, fiind o obligație legală pentru România să păstreze istoricul limitelor pe site. Pentru a nu mai circula diferite versiuni de shapefile-uri e nevoie de acest registru.

Dl Robert Szép - Secretar de Stat în MMAP, a susținut ideea că procesul de desemnare a ariilor naturale protejate să fie cât mai transparent, iar în viitorul apropiat să existe la MMAP servere care să permită vizualizarea limitelor de către persoanele interesate, inclusiv cu menținerea versiunilor istorice ale limitelor.

Dl Tudor Stăncioiu a considerat că trebuie să reiasă din textul OUG nr. 49/2016 că limitele INSPIRE devin aplicabile și nu din nota de fundamentare. Nu ar trebui puse în practică în cazul rezervațiilor naturale în care există suprafețe fără valoare conservativă. Studiul științific trebuie să fie conform prevederilor legale, să ateste valoarea conservativă a suprafețelor incluse.

Dl Robert Szép - Secretar de Stat în MMAP a menționat că s-a studiat toată documentația care a stat la baza OUG nr. 49/2016, iar în ceea ce privește rezervațiile, acestea au fost aprobate prin ordonanța respectivă și fiecare modificare adusă se face în baza unui studiu științific. Chiar dacă există anumite probleme, limitele acelor rezervații au rezultat în urma proiectului INSPIRE, aprobat la data respectivă cu respectarea prevederile legale. Limitele rezervațiilor pot fi corectate doar printr-un studiu efectuat la nivel național. Prin actualizarea unei liste consolidate a ariilor naturale protejate, nu se modifică limitele aprobate în 2016, prin OUG nr. 49/2016.

Dna Ramona Zotta a adus completări privind Rezervația Naturală Pădurea Bogății, menționând că, în Hotărârea Consiliului Județean Brașov, această rezervație avea o suprafață de 8500 ha, deci nu s-a mărit suprafața. În momentul desemnării acesteia, în anul 2000, nu se solicita elaborarea unui studiu științific.

Dl Cimponeriu Olivian, din orașul Oravița, jud. Caraș-Severin, a intervenit pentru a semnala că deține mai multe terenuri care se suprapun cu limitele unei rezervații care a fost extinsă și a solicitat revenirea limitelor la stadiul inițial.

Dna Roxana Ionescu a menționat că limitele rezervațiilor nu se vor modifica înainte de finalizarea acelui studiu realizat cu fonduri de la AFM și a precizat că în momentul desemnării rezervațiilor, nu era necesar acordul proprietarului de teren.

Dl Emanuel Lazăr, șeful Serviciului de Strategii al Primăriei Municipiului Sibiu, a solicitat adresele web ale serviciilor de vizualizare și descărcare ale seturilor de date disponibile și a subliniat necesitatea existenței unui portal al MMAP, precum și importanța consultării factorilor interesați în momentul elaborării studiului referitor la rezervații. Aceste idei au fost agreate și de reprezentanții MMAP.

Dna Laura Coca, reprezentanta WWF, a argumentat, de asemenea, aspectele juridice privind limitele ariilor naturale protejate. S-a referit la păstrarea limitelor anterioare pe link-uri distincte, cu posibilitatea accesării lor și de către nespecialiști deoarece în ariile protejate se săvârșesc contravenții, infracțiuni și trebuie cunoscut terenul prin accesarea datelor de către judecători.

Dl Mihai Goțiu - activist de mediu, a precizat că, la nivelul anilor 2017-2018, existau neconcordanțe între limitele GIS ale ariilor naturale protejate folosite de ANPM, respectiv ANRM, astfel că nu puteau fi furnizate informații despre licențele emise în arii naturale protejate.

Pe site-ul MMAP, la categoria *Protecția Naturii* pot fi descărcate datele GIS.

Dl Alexandru Teleagă, de la Asociația Altitudine, a întrebat dacă limitele publicate sunt cele recepționate din proiectul INSPIRE.

Dna Roxana Ionescu - Director Adjunct în cadrul Direcției Biodiversitate, a confirmat că limitele actuale ale ariilor naturale protejate sunt cele recepționate în proiectul INSPIRE (2013-2015) și a indicat nota de fundamentare a proiectului de HG pentru identificarea parcurilor naționale ale căror limite au fost corectate, pentru o precizie mai bună, conform studiilor aprobate prin hotărârile Consiliilor Științifice de administrare ale parcurilor.

Dl Alexandru Teleagă a solicitat să se revină la limitele inițiale ale parcurilor naționale, datele GIS să fie disponibile publicului larg pe un portal, cu posibilitatea descărcării lor în format shp. și kmz. A sugerat integrarea acestora în SUMAL (Inspectorul Pădurilor), pentru a fi suprapuse cu hărțile amenajamentelor silvice și ale exploatărilor forestiere. Layerele să fie suprapuse inclusiv cu catalogul pădurilor virgine, astfel încât să existe un singur portal în care să se vadă toată activitatea.

Dl Dan Turiga, reprezentant al Agent Green, a considerat că propunerile RNP “Romsilva” care urmează să fie adoptate, ar trebui supuse unei proceduri transparente care să reglementeze modificările, deoarece studiile efectuate nu au fost publice și se pune problema conflictului de interese, în condițiile în care Romsilva este forul tutelar al parcurilor, dar are și responsabilitatea administrării fondului forestier național, deci și exploatarea pădurilor. Pe de altă parte, a făcut referire la Rezervația Snagov, care apare în lista consolidată a ariilor naturale protejate, cu o suprafață diferită față de cea comunicată Fundației Snagov printr-o adresă a MMAP din anul 2020.

Dl John Smaranda a adăugat că, în prezent, se lucrează la elaborarea unui proiect de act de normativ pentru modificarea și completarea OUG nr. 57/2007, care creează cadrul legal pentru procedura de modificare a limitelor ariilor naturale protejate. Referitor la limitele RNP, s-a dorit respectarea cerințelor din HG nr. 230/2003, unde există o descriere narativă a limitelor.

Dl Dragoș Mihai, reprezentantul RNP “Romsilva”, a adus clarificări legate de limitele parcurilor propuse de administrațiile acestora, în sensul că s-a vizat transpunerea în GIS, cu o precizie mult mai bună, a descrierilor limitelor din HG nr. 230/2003. Au fost mici corecturi de transpunere a descrierii narative a limitelor parcurilor din ordonanța sus-menționată, nu au fost incluse sau excluse suprafețe de pădure protejată sau neprotejată și au fost corectate inclusiv limite ale fondului forestier, deoarece se face trimitere la aceasta de foarte multe ori.

Dl Florin Stoican, Președinte - Asociația Kogayon, a susținut solicitările legate de accesibilitatea datelor și a dorit corectarea limitelor parcurilor care se suprapun cu siturile de importanță comunitară, pentru ca acestea să coincidă, dând exemplu Parcului Național Buila-Vânturarița.

Dna Roxana Ionescu, Director Adjunct în cadrul Direcției Biodiversitate, a menționat că nu există obligativitatea ca limitele parcurilor să coincidă cu limitele Natura 2000, iar în momentul de față acele diferențe vor rămâne neschimbate. Prin prezentul proiect de act normativ nu se modifică limitele.

Dl Andrei Blănaru a primit confirmarea MMAP că Parcul Național Defileul Jiului va reveni la limita din proiectul INSPIRE.

Dl Mihai Goțiu - activist de mediu, a menționat că în cazul Parcurilor Naționale Munții Măcinului și Defileul Jiului sunt modificări de zeci de hectare. În cazul Parcului Național Buila-Vânturarița au fost scoase unele suprafețe din parc.

Dl Emanuel Lazăr, șeful Serviciului de Strategii al Primăriei Municipiului Sibiu a întrebat care este urgența aprobării modificărilor de finețe ale limitelor parcurilor, întrucât unele dintre ele ridică semne de întrebare. A arătat că sunt lacune în ceea ce privește vizualizarea informaților pe portalul INSPIRE.

Dna Roxana Ionescu - Director Adjunct în cadrul Direcției Biodiversitate, a menționat că este o necesitate să fie aprobată lista consolidată a ariilor naturale protejate din România.

Dl Robert Szép – Secretar de Stat în MMAP a subliniat că este o obligativitate aprobarea listei consolidate cât mai repede, pentru informarea cetățenilor, a autorităților locale, să avem date care să fie puse la dispoziția celor interesați.

Dl Emanuel Lazăr, șeful Serviciului de Strategii al Primăriei Municipiului Sibiu a sugerat să fie publice adresele web ale serviciilor de vizualizare a seturilor de date și să existe o urgentare întrucât în baza art. II din Ordonanței de urgență nr. 49/2016 pentru modificarea [Legii nr. 5/2000](https://legislatie.just.ro/Public/DetaliiDocumentAfis/21860) privind aprobarea Planului de amenajare a teritoriului naţional - Secţiunea a III-a - zone protejate, “*În termen de 30 de zile de la data intrării în vigoare a prezentei ordonanţe de urgenţă, autoritatea publică centrală pentru protecţia mediului publică adresele web ale serviciilor de vizualizare şi descărcare aferente setului de date "Ariile naturale protejate din România" prevăzute la*[*art. 6 alin. (4) din Legea nr. 5/2000*](https://legislatie.just.ro/Public/DetaliiDocumentAfis/21860#id_artA25)”.

Dl Alexandru Teleagă a solicitat ca referatele de aprobare pentru modificarea limitelor parcurilor să fie publicate pe site-ul MMAP.

Dl Robert Szép – Secretar de Stat în MMAP a arătat că au existat corecții de finețe ale limitelor și a menționat că va cere un punct de vedere de la RNP Romsilva și Direcția Juridică din MMAP pentru publicarea referatelor de aprobare. Totodată, a mulțumit tuturor pentru participare și a precizat că minuta dezbaterii va fi postată pe site-ul MMAP.

Director

Daniela Drăcea

Avizat: Roxana Ionescu Director Adjunct

Elaborat: Nela Miaută – Consilier superior